YaPONIYA HUKUMATINING BEG‘ARAZ YORDAMIDAN SAMARALI FOYDALANISh ChORA-TADBIRLARI TO‘G‘RISIDA

O‘rta maxsus, kasb-hunar ta’limi o‘qituvchilarining malakasini oshirish tizimini takomillashtirish loyihasini amalga oshirish uchun Yaponiya Hukumatining 707 mln. Yaponiya yeni miqdoridagi beg‘araz yordamidan samarali foydalanish maqsadida Vazirlar Mahkamasi qaror qiladi:
 1. O‘zbekiston Respublikasi Bosh vazirining o‘rinbosari E.M. G‘aniyev Ayirboshlash notasini O‘zbekiston Respublikasi Hukumati nomidan imzolashga vakil qilinsin. 
 2. Quyidagilarga:
 O‘zbekiston Respublikasi Oliy va o‘rta maxsus ta’lim vazirligining O‘rta maxsus, kasb-hunar ta’limi markaziga hamda Tashqi iqtisodiy aloqalar agentligiga Yaponiya tomoni bilan kelishilgan muddatlarda beg‘araz yordam mablag‘larini olish va ularga xizmat ko‘rsatish uchun barcha tartib-qoidalarni rasmiylashtirish; 
 O‘zbekiston Respublikasi Tashqi iqtisodiy faoliyat milliy bankiga yuqorida ko‘rsatilgan beg‘araz yordamga hisob-kitob yuzasidan xizmat ko‘rsatish yuklansin. 
 3. O‘zbekiston Respublikasi Oliy va o‘rta maxsus ta’lim vazirligining O‘rta maxsus, kasb-hunar ta’limi markazi yuqorida ko‘rsatilgan beg‘araz yordamga hisob-kitob yuzasidan xizmat ko‘rsatganlik uchun Yaponiya tomoniga vositachilik haqini 2004-yilga budjet parametrlariga muvofiq Markaz uchun nazarda tutilgan mablag‘lar hisobiga to‘lasin. 
 4. Ko‘rsatib o‘tilgan beg‘araz yordam doirasida O‘zbekiston Respublikasiga olib kelinayotgan asbob-uskunalar va materiallar bojxona to‘lovlaridan ozod qilinsin (bojxona rasmiylashtiruvi yig‘imlari bundan mustasno). 
 5. O‘zbekiston Respublikasi Tashqi ishlar vazirligi Oliy va o‘rta maxsus ta’lim vazirligining O‘rta maxsus, kasb-hunar ta’limi markazi buyurtmanomalari bo‘yicha loyihani amalga oshirishda qatnashuvchi xorijiy mutaxassislarga kirish vizalari konsullik yig‘imlari undirilmasdan belgilangan tartibda rasmiylashtirilishini ta’minlasin. 
 6. O‘zbekiston Respublikasi Ichki ishlar vazirligi Oliy va o‘rta maxsus ta’lim vazirligining O‘rta maxsus, kasb-hunar ta’limi markazi buyurtmanomalari bo‘yicha loyihaning chet ellik qatnashchilariga davlat boji undirmasdan ko‘p martalik vizalar berilishini va vizalarning amal qilish muddati uzaytirilishini hamda ular vaqtincha ro‘yxatdan o‘tkazilishini va vaqtincha ro‘yxatdan o‘tkazish muddati uzaytirilishini ta’minlasin.
 7. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosarlari E.M. G‘aniyev va A.A. Azizxo‘jayev zimmasiga yuklansin.